text: Køb en byggegrund for 1 krone 
  20 august 2014 kl. 10.03
  Landsbyen Fole i Haderslev Kommune har så store problemer med at skaffe nye beboere, så de nu sælger byggegrunde til spotpris.
  Det gælder om at tage utraditionelle metoder i brug, når der skal findes tilflyttere til de små landsbyer. Derfor er der lørdag den 23. august mulighed for at gøre noget af et røverkøb i byen.
  Landsbyrådet har købt fem byggegrunde af kommunen, som bliver solgt til blot 1 krone stykket.
  Samtidig bliver interesserede budt på en rundtur i byen af Haderslevs borgmester H.P. Geil.
  Byggegrundene bliver solgt i samarbejde med ejendomsmægler Torben Strøm fra Nybolig i Haderslev og han siger til TV SYD, at det er et højst usædvanligt initiativ, der sagtens kan udbredes til andre landsbyer, der kæmper med faldende indbyggertal.
  Fole har i dag godt 300 indbyggere.
  